b"\n_START_ARTICLE_\nKathy Bates\n_START_SECTION_\nKarriere\n_START_PARAGRAPH_\nHun hadde flere sm\xc3\xa5roller p\xc3\xa5 film og fjernsyn i 1970- og 1980-\xc3\xa5rene, men fikk gjennombruddet sitt med rollen som Annie Wilkes i skrekkfilmen Misery (1990), basert p\xc3\xa5 boken til Stephen King. Bates vant en Golden Globe og Oscar for beste kvinnelige hovedrolle for rolletolkningen i filmen. Etterp\xc3\xa5 spilte hun i filmene Jungelens evangelium (1991), Stekte gr\xc3\xb8nne tomater (1991) og Dolores Claiborne (1995). Hun spilte ogs\xc3\xa5 filantropen Margaret \xc2\xabMolly\xc2\xbb Brown i James Camerons katastrofefilm Titanic (1997), som ble tidenes mest innbringende film._NEWLINE_Bates ble nominert til en Tony Award for beste kvinnelige hovedrolle i et teaterstykke i 1983 for rolleskildringen i skuespillet 'night, Mother. Hun vant en Screen Actors Guild Award og ble nominert til Oscar for beste kvinnelige birolle for rolleskildringen i komedien Presidentkandidaten (1998). Bates ble senere nominert til Oscar for beste kvinnelige birolle igjen for rolletolkningen i Hva ang\xc3\xa5r Schmidt (2002). Hun har takket ja til \xc3\xa5 spille i Xavier Dolans engelskspr\xc3\xa5klige filmdebut The Death and Life of John F. Donovan, hvor hun skal spille tittelrollens manager._NEWLINE_Hun har blitt nominert til 14 Primetime Emmy Awards for arbeidet p\xc3\xa5 fjernsyn, blant annet to for rolleskildringen i advokatserien Harry's Law og \xc3\xa9n for regien p\xc3\xa5 TV-filmen Dash and Lilly. Bates vant en Emmy-pris for gjesterollen i Two and a Half Men, hvor hun spilte sp\xc3\xb8kelset til Charlie Harper._NEWLINE_Hun vant en ny Emmy for rollen som slaveeieren Madame Marie Delphine LaLaurie i tredje sesong av skrekkserien American Horror Story (Coven). Hun har senere spilt sirkusartisten Ethel Darling i fjerde sesong (Freak Show), resepsjonisten Iris i femte (Hotel) og skuespilleren Agnes Mary Winstead i sjette (Roanoke). Bates ble nominert til Emmy-priser for to av disse rollene ogs\xc3\xa5. Hun spiller marihuanar\xc3\xb8ykeren Ruth Whitefeather Feldman i Netflix-serien Disjointed."